Document ID: 31999R1405

Nariadenie Rady (ES) č. 1405/1999
z 24. júna 1999,
ktorým sa mení a dopĺňa nariadenie (EHS) č. 2358/71 o spoločnej organizácii trhu so semenami a ktoré stanovuje podporu udeľovanú v sektore semien na hospodárske roky 2000/2001 a 2001/2002
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 37,
so zreteľom na nariadenie (EHS) č. 2358/71 [1] a najmä na jeho článok 3 (3) a (4),
so zreteľom na návrh Komisie [2],
so zreteľom na stanovisko Európskeho parlamentu [3],
so zreteľom na stanovisko Hospodárskeho a sociálneho výboru [4],
keďže:
(1) príloha k nariadeniu (EHS) č. 2358/71 uvádza japonské a indické odrody typov druhu Oryza sativa L. medzi výrobkami, na výrobu ktorých sa vypláca podpora na základné a certifikované semeno; rozdiel medzi týmito dvomi odrodami je v podstate genetický a vyžaduje najmä potravinársko-vedecké analýzy; takéto analýzy sú zložité a u niektorých odrôd, ktoré sa objavili na trhu, sa na základe ich genetických vlastností nedá rozlíšiť, či ide o japonský alebo indický typ; uvedená príloha by sa preto mala zmeniť a doplniť, aby sa medzi odrodami druhu Oryza sativa L. rozlišovalo iba na základe morfologických kritérií;
(2) príloha k nariadeniu (EHS) č. 2358/71 uvádza Cannabis sativa L. (jednodomú) medzi výrobkami, na výrobu ktorých sa vypláca podpora na základné a certifikované semeno; niektoré odrody dvojdomej Cannabis sativa L. sú ale porovnateľné s jednodomými odrodami, pokiaľ ide o ich obsah tetrahydrokanabinolu (THC); v článku 3 (1) nariadenia Rady (EHS) č. 619/71 z 22. marca 1971, stanovujúceho všeobecné pravidlá udeľovania podpory pre ľan a konope [5], Rada ustanovuje, že produkčná podpora sa udelí jedine na konope zobraté z úrody po vytvorení semena a dopestované z certifikovaného semena odrôd na zozname, ktorý sa vypracuje v súlade s postupom ustanoveným v článku 12 nariadenia Rady (EHS) č. 1308/70 z 29. júna 1970 o spoločnej organizácii trhu s ľanom a konope [6]; na účely poskytovania podpory na produkciu konope na hospodárske roky 1998/99, 1999/2000 a 2000/2001, Rada bližie určila, že na zozname sa môžu objaviť iba odrody, u ktorých sa zistilo, že majú obsah THC najmenej 0,3 % a na nasledujúce hospodárske roky najmenej 0,2 %; príloha k nariadeniu (EHS) č. 2358/71 by sa preto mala zmeniť a doplniť, aby uvádzala odrody Cannabis sativa L. s obsahom THC neprevyšujúcim 0,3 % na hospodársky rok 2000/2001 a 0,2 % na nasledujúci rok a také odrody by sa mali určovať v súlade s postupom ustanoveným v článku 11 nariadenia (EHS) č. 2358/71;
(3) príloha k nariadeniu (EHS) č. 2358/71 uvádza odrody Lolium perenne L. vysoko odolné, neskoré a stredne neskoré, nové a iné odrody a odrody nízko odolné, stredne neskoré, stredne skoré alebo skoré; ceny za tieto odrody na vonkajších trhoch už neoprávňujú toto rozlišovanie a príloha by sa preto mala zmeniť a doplniť, aby uvádzala Lolium perenne L. bez rozlišovania medzi odrodami; rozdiel by sa však mal zachovať ako dočasné opatrenie na hospodárske roky 2000/2001 a 2001/2002, pokiaľ ide o určenie čiastky podpory uplatniteľnej v spoločenstve a o variácie uvedenej podpory;
(4) za danej situácie a výhľadu pre trh spoločenstva nie je výrobcom zaistený primeraný výnos zo semien uvedených v prílohe nariadenia (EHS) č. 2358/71, ktoré sa predajú počas hospodárskych rokov 2000/2001 a 2001/2002; časť nákladov na výrobu by sa mala kompenzovať podporou;
(5) článok 3 (2) nariadenia (EHS) č. 2358/71 ustanovuje, že keď sa podpora stanoví, mala by sa na jednej strane brať do úvahy potreba na zabezpečenie rovnováhy medzi výrobou v spoločenstve a odbytiská pre takú výrobu a na strane druhej ceny takýchto výrobkov na vonkajších trhoch;
(6) uplatňovanie týchto kritérií má za následok stanovenie podpory uplatniteľnej na hospodárske roky 2000/2001 a 2001/2002 na úrovniach uvedených v prílohe II,
PRIJALA TOTO NARIADENIE:
Článok 1
K článku 3 nariadenia (EHS) č. 2358/71 sa pridá nasledovný odsek:
"6. Odrody Cannabis sativa L., na ktoré sa vypláca podpora ustanovená v tomto článku v súlade s postupom ustanoveným v článku 11."
Článok 2
Príloha k nariadeniu (EHS) č. 2358/71 sa nahrádza prílohou I k tomuto nariadeniu.
Článok 3
Podpora udeľovaná v sektore semien na hospodárske roky 2000/2001 a 2001/2002 ustanovená v článku 3 nariadenia (EHS) č. 2358/71 sa stanoví podľa prílohy II k tomuto nariadeniu.
Článok 4
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. júla 2000.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 24. júna 1999

Labels: 3
6